Czifra Mariann

1979. november 1-jén született Miskolcon. Középiskolai tanulmányai végeztével a Miskolci Egyetem Bölcsészettudományi Karának magyar szakára járt 1998-tól 2000-ig. 2000-ben az Eötvös Loránd Tudományegyetem Bölcsészettudományi Karán folytatta a magyar szakos képzést, amelyet 2002-től filozófia képzéssel egészített ki. 2003-ban magyar szakos bölcsész és középiskolai tanári diplomát szerzett.

2004-ben állami ösztöndíjjal felvételt nyert az ELTE Magyar és európai felvilágosodás doktori programjára, ahol Bíró Ferenc professzor témavezetésével 2007-ben szerzett abszolutóriumot. A képzés ideje alatt óraadóként dolgozott az ELTE BTK XVIII–XIX. Századi Magyar Irodalomtörténeti Tanszékén.

2005-től fogva részt vesz az OTKA támogatásával megvalósuló a *Kritikai kiadások a klasszikus magyar irodalom korszakából* megjelölésű kutatási projektben.

2007 januárjában kezdett el a Magyar Tudományos Akadémia által támogatott az MTA–DE Klasszikus Magyar Irodalmi Textológiai Kutatócsoportjával konzorciumi partnerségben álló, az Eötvös Loránd Tudományegyetem Bölcsészettudományi Karán működő kutatócsoportban dolgozni tudományos segédmunkatársként. Ugyanitt 2012-től tudományos munkatárs.

2009-ben a Petőfi Irodalmi Múzeum *A Szép és a Jó – Kazinczy és a művészetek* című kiállításának irodalomtörténeti asszisztense volt.

2010-től részt vesz a Kazinczy Ferenc műveit kiadó OTKA-projektben (K 81585), amely Debreczeni Attila vezetésével működik.

2011-ben megvédte *Kazinczy Ferenc hagyatéka – Töredék* című doktori értekezését.

2012-ben befejezte Kölcsey Ferenc filozófiai írásainak sajtó alá rendezését a Kölcsey Ferenc műveinek kritikai kiadását célul kitűző OTKA pályázat (K 91067) keretei között.

2013-ban megkapta az MTA Bölcsészettudományi Kutatóközpontja Irodalomtudományi Intézetének Martinkó András-díját *Szövegek hálójában – A Kazinczy-levelezés kánonképző szerepe a nyelvújítás narratívájában* című tanulmányával. Ugyanezen évben elnyerte az MTA Bolyai János Kutatási Ösztöndíját.

2014-ben irodalomtörténeti szakértője és lektora volt a Petőfi Irodalmi Múzeum – Magyar Nyelv Múzeuma *Nyelvlesen. Kalandozások a magyar nyelv körül* című interaktív kiállításának.

2015-től az MTA BTK Filozófiai Intézetének alkalmazottja, az *Eötvös József levelezésének kiadása* című OTKA pályázat (K 112137) keretei között.

Publikációi jelentek meg az Irodalomtörténeti Közleményekben, az Irodalomtörténetben, a Vörös Postakocsiban, a Korall Társadalomtörténeti folyóiratban, a Többletben, a Széphalom – a Kazinczy Ferenc Társaság Évkönyvében, a Lymbusban és tanulmánykötetekben.

# Tudományos díjak, egyéb elismerések.

2002 Köztársasági Ösztöndíj

2012 Nemzeti Kulturális Alap alkotói ösztöndíja

2013 Martinkó András-díj (adományozta az MTA Irodalomtudományi Intézet 19. Századi Osztálya)

2013–2016 Bolyai János Kutatási Ösztöndíj (adományozta az MTA)